钦定古今图书集成/理学汇编/学行典/第137卷 > 朱子大全集 > 《与执政札子》
## 钦定古今图书集成/理学汇编/学行典/第137卷 > 朱子大全集 > 《与执政札子》

“熹昨以疾病侵凌，不堪吏责，屡以祠官之请，冒渎朝
听。伏蒙钧慈垂念，未忍弃捐。不惟发教下临，慰藉勤
恳，至于士友之闲，传道所以诲饬存抚之意，又谆谆
焉。自惟疵贱，何以堪之！感激之心，无以为喻。自是遂
欲勉竭驽顿，冀以仰答恩私。意谓姑使上不得罪于
朝廷，下不得罪于百姓，则亦可以少延时月，徐罄前
恳，而山野愚瞢，不能斟酌事宜。近因属县旱伤，失于
检点，加以催科不无追扰，遂致人户流移，怨讟蜂起。
仰惟朝寄，本以为民，俯循素心，亦期及物。今乃一举
而两失之，日夕忧愧，疾病益侵，势恐不堪，复加勉彊，
不得不早为计。谨已具申都省，欲望钧慈特与敷奏，
绌削罢遣，以谢无告之民。”熹虽饭疏没齿，何敢有怨。
或蒙矜怜，曲加全护，使其仍得祠官之禄，以终馀年，
则其幸抑又甚矣。